## Justícia obri a Massanassa un nou punt d’assessorament jurídic gratuït per a damnificats per la DANA i reforça els d’Aldaia i Sedaví

*** Amb estes actuacions, la xarxa d’atenció jurídica gratuïta suma 33 punts i 44 professionals**

A partir del pròxim dilluns 16 de desembre, la Conselleria de Justícia i Administració Pública, a través de la Direcció General d’Atenció a les Víctimes i Accés a la Justícia, obrirà a Massanassa un nou punt d’assessorament jurídic gratuït destinat a les persones damnificades per la DANA.

Este nou servici es prestarà en dependències municipals, concretament en el centre de servicis socials. Els veïns i veïnes interessats a accedir a este recurs podran ser atesos els dilluns de 15:00 a 20:00 hores i els divendres de 9:00 a 14:00, i hauran de sol·licitar cita prèvia en els telèfons 660685136 o 676518205.

Amb esta obertura, la Generalitat augmenta a 33 estos punts, en els quals oferix assessorament a les persones afectades per la riuada, una xarxa composta pels JUSTIPROP i les seus de les delegacions col·legials de l’Advocacia, que, en el seu primer mes d’activitat, han atés més de 860 damnificats.

“En el seu compromís per oferir un servici de qualitat, pròxim i adequat a la situació actual, a més d’obrir un nou punt d’atenció, la Conselleria de Justícia ha reforçat els JUSTIPROP d’Aldaia i Sedaví amb més lletrats”, ha explicat la consellera de Justícia i Administració Pública, Nuria Martínez.

En el cas d’Aldaia, el servici es presta en dependències municipals amb horari d’atenció de 9:00 a 14:00 hores els dilluns, i és indispensable sol·licitar cita prèvia en els telèfons 660685136 o 676518205.

Pel que fa a Sedaví, el reforç de lletrat s’aplicarà dimarts que ve 17 de desembre, i s’oferirà el servici en dependències municipals, a través de cita prèvia en els telèfons 660685136 o 676518205, els dimarts de 16:00 a 20:00 hores.

Este servici s’està desenrotllant per un reforç de 44 professionals de l’Advocacia dels col·legis de l’advocacia d’Alzira, Sueca i València, en coordinació amb el Consell Valencià de Col·legis de l’Advocacia.

És necessari recordar que l’atenció personal a les persones damnificades per la riuada s’està realitzant mitjançant cita prèvia en els JUSTIPROP situats en els municipis afectats que compten amb instal·lacions disponibles o altres adaptades a estos efectes i en aquells JUSTIPROP que no es troben en la zona afectada, però que per la seua proximitat als municipis afectats han sol·licitat reforçar la prestació del servici, com és el cas d’Alberic.

Igualment, també s’està prestant este servici des de les delegacions col·legials de l’Advocacia d’Alzira, Sueca i València.

Fecha: 13/12/2024